બનાસકાંઠા જિલ્લાના વડગામ તાલુકાનું અતિપ્રાચિન તિર્થ સ્થળ મુક્તેશ્વર કહો કે મોકેશ્વર કે પછી મોક્ષેશ્વર એ કુદરતના ખૂબસુરત નયનરમ્ય વાતાવરણ વચ્ચે નીરવ શાંતિનો અહેસાસ કરાવતુ સિધ્ધ સ્થળ તરીકે સુવિખ્યાત છે. ચોપાસ ફેલાયેલા ભેદી ખડકો અને અનેક પ્રકારના વ્રુક્ષો ઝાડીઓના જંગલ વચ્ચે વિસ્તરેલો સમગ્ર વિસ્તાર ઐતિહાસિક ધરોહરને પોતાની આગોશમાં સમાવીને બેઠેલો દ્રષ્ટિગોચર થાય છે. વડગામ તાલુકાના મોકેશ્વરમાથી પસાર થતી પવિત્ર સરસ્વતી નદીના પટમાં ધાર્મિક ક્રિયાકાંડોને લઈને ગંદગીનું પ્રમાણ દિનપ્રતિદિન વધી રહ્યુ છે. ધાર્મિક ક્રિયાકાંડોને લઈને માત્ર પોતાના સ્વાર્થ સિધ્ધ કરવા મથતી પ્રજાની નજરે સ્વચ્છતાનું કોઈ જ મૂલ્ય ન હોય તેમ જણાઈ રહ્યું છે. હમણા તો મોકેશ્વર ડેમના બધા જ દરવાજા સંપૂર્ણ બંધ છે જેને લઈને નદીમાં પાણીનો પ્રવાહ વહેતો નથી. માત્ર ધાર્મિક વિધીઓ કરીને સંતોષ માનતી પ્રજા સૂક્કી ભઠ્ઠ સરસ્વતી નદીમાં ધાર્મિક વિધીઓ થકી ફેલાયેલી ગંદકીને નજર અંદાજ કરીને ક્રિયાકાંડોમાં મશગૂલ છે. ધાર્મિક વિધીઓમાં સ્વચ્છતાના મૂલ્યને વણી લેવાની તાતી જરૂર જણાઈ રહી છે અન્યથા ભવિષ્યમા આ રમણિય સ્થળ ભૂતકાળ બની જશે.